text: Mand kørte påvirket på stjålet cykel
  03 maj 2016 kl. 11.04
  En 33-årig mand formåede at begå hele tre lovovertrædelser på én gang.
  Syd- og Sønderjyllands Politi rykkede omkring midnat natten til tirsdag ud til en anmeldelse om en mand, der cyklede tæt på tilkørslen til motortrafikvejen ved Alssundbroen.
  Da patruljen kom frem kunne betjentene konstatere, at manden cyklede uden lys.
  Men ikke nok med det, så viste et opslag i politiets system, at cyklen den 33-årige mand kørte på, var stjålet.
  Da manden virkede påvirket af euforiserende stoffer, blev han kropsvisiteret, og her fandt betjentene en klump hash.
  Den 33-årige er derfor nu sigtet for tyveri af cykel, kørsel uden lys og for overtrædelse af lov om euforiserende stoffer.
  Cyklen tog patruljen med retur til politistationen.
  